Kan jeg miste jeg retten til å gå av med AFP hvis jeg blir permittert?
Det følger av særavtalen om pensjon i KS-området SGS 2020 Del II Avtalefestet pensjon Kapittel 1 Avtalefestet pensjon for årskull 1962 og eldre, § 3 tredje ledd at: «De som permitteres i samsvar med permitteringsloven av 6.5.1988 beholder retten til AFP i den tiden de er permittert.» 

KLP skriver om dette på sin nettside:
Blir du permittert med en varighet på under én måned skal du ikke bli utmeldt av pensjonsordningen.

Blir du derimot permittert i mer enn én måned kan det få følgende konsekvenser:
•    Du blir utmeldt av pensjonsordningen.
•    Permittering påvirker ikke rett til folketrygdberegnet AFP (avtalefestet pensjon). 
•    Du kan miste retten til det som kalles tjenestepensjonsberegnet AFP mellom 65 og 67 år. Da kan du likevel få folketrygdberegnet AFP (såfremt øvrige vilkår er oppfylt, blant annet må du være fylt 62 år, fratre en minst 20% stilling og ha minst 3 års sammenhengende tjeneste).
•    Du er risikodekket ved uførhet og død i inntil to år.
•    Du har som permittert rett til å betale for frivillig medlemskap i inntil to år. 
Betaler du for frivillig medlemskap beholder du rett til alderspensjon, uførepensjon eller etterlattepensjon. Frivillig medlemskap kan gi rett til tjenestepensjonsberegnet AFP. For å få rett til AFP må du oppfylle vilkårene forøvrig, du må blant annet ha minst 10 års medlemskap etter fylte 50 år. Du får mer informasjon om frivillig medlemskap i pensjonsbeviset som utstedes ved utmelding av pensjonsordningen.